Edizzjoni Provviżorja
KONKLUŻJONIJIET TAL-AVUKATA ĠENERALI
BRKAN
ippreżentati fl‑4 ta’ Frar 2026 (1)
Kawżi magħquda T‑685/24 u T‑686/24 [Jelgratz u Buchgint] (i)
A (T‑685/24)
B (T‑686/24)
vs
Hauptzollamt
(talbiet għal deċiżjoni preliminari mressqa mill-Finanzgericht Berlin-Brandenburg (il-Qorti tal-Finanzi ta' Berlin-Brandenburg, il-Ġermanja))
“Rinviju għal deċiżjoni preliminari – Dazji tas-sisa – Direttiva 2008/118/KE – Direttiva 2020/262/UE – Prodotti akkwistati minn individwu u ttrasportati minn Stat Membru għal ieħor – Prodotti intiżi għall-użu proprju tal-individwu – Kunċett – Prassi nazzjonali li teskludi minn dan il-kunċett il-prodotti akkwistati bil-għan li jiġu ttrasferiti mingħajr ħlas lil persuna oħra”
Introduzzjoni
1.        It-talbiet għal deċiżjoni preliminari jirrigwardaw l-interpretazzjoni tal-Artikolu 32 tad-Direttiva tal-Kunsill 2008/118/KE tas‑16 ta’ Diċembru 2008 dwar l-arranġamenti ġenerali għad-dazju tas-sisa u li jħassar id-Direttiva 92/12/KEE (ĠU 2009, L 9, p. 12) kif ukoll l-Artikolu 32 tad-Direttiva tal-Kunsill (UE) 2020/262 tad‑19 ta’ Diċembru 2019 li tistabbilixxi l-arranġamenti ġenerali għad-dazju tas-sisa (ĠU 2020, L 58, p. 4, rettifiki fil-ĠU 2020, L 409, p. 38 u fil-ĠU 2023, L 188, p. 60).
2.        Dawn it-talbiet tressqu fil-kuntest ta’ żewġ tilwimiet bejn, minn naħa, A u B, rispettivament, u min-naħa l-oħra, il-Hauptzollamt Frankfurt (Oder) (l-Uffiċċju Doganali Prinċipali ta’ Frankfurt (Oder), il-Ġermanja, iktar ’il quddiem “l-Amministrazzjoni Fiskali”) dwar il-ħlas tat-taxxa fuq it-tabakk relatata ma’ sigaretti u ma’ tabakk immanifatturat ieħor li dawn il-persuni kienu qegħdin jittrasportaw mill-Polonja lejn il-Ġermanja. Din it-taxxa, stabbilita mit-Tabaksteuergesetz (il-Liġi dwar it-Taxxa fuq it-Tabakk), tistabbilixxi f’dan l-Istat Membru tal-aħħar dazju tas-sisa, b’mod partikolari, fuq it-tabakk immanifatturat.
Il-kuntest ġuridiku
Id-dritt tal-Unjoni
3.        Fil-kuntest ta’ dawn il-kawżi, huma rilevanti, b’mod partikolari l-Artikoli 32 u 33 tad-Direttivi 2008/118 u 2020/262.
Id-dritt nazzjonali
4.        Skont l-Artikolu 39(2) tat-Tabaksteuerverordnung (ir-Regolament dwar it-Taxxa fuq it-Tabakk, iktar ’il quddiem “TabStV”), fil-verżjoni tiegħu applikabbli mill‑1 ta’ Lulju 2021 sat‑28 ta’ Ottubru 2022:
“It-trasferiment ta’ tabakk immanifatturat, anki mingħajr ħlas, ma għandux jitqies li jaqa’ taħt l-użu proprju fis-sens tal-Artikolu 22 [tal-Liġi dwar it-Taxxa fuq it-Tabakk], irrispettivament mill-kwantità mdaħħla.”
Il-kawżi prinċipali u d-domandi preliminari
Il-Kawża T‑685/24
5.        Fis‑6 ta’ Awwissu 2022, meta wasal bil-vettura tiegħu fil-Ġermanja mill-Polonja, A ġie kkontrollat mill-awtoritajiet doganali. Dawn l-awtoritajiet ikkonstataw li huwa kien qiegħed jittrasporta 800 sigarett li kellhom bolla fiskali Pollakka. Din il-persuna indikat li kienet qiegħda tittrasporta s-sigaretti għal xi ħadd li kienet taf u li hija stess ma kinitx tpejjep. Għalhekk l-awtoritajiet doganali, permezz ta’ avviż ta’ taxxa, iffissaw ammont ta’ EUR 144.17 bħala taxxa fuq it-tabakk u qabdu s-sigaretti li, skont A, kellhom valur ta’ EUR 135.83.
6.        Fil-kuntest tar-rikors ippreżentat quddiem il-qorti tar-rinviju kontra dan l-avviż ta’ taxxa, A jsostni, b’mod partikolari, li huwa xtara s-sigaretti maqbuda għal missieru, li jirrisjedi fil-Ġermanja u li, konsegwentement, dawn għandhom jitqiesu li nxtraw għall-“użu personali” tiegħu. Bi tweġiba għal dan l-argument, l-Amministrazzjoni Fiskali ssostni li, skont l-Artikolu 39 tat-TabStV, is-sigaretti inkwistjoni ddaħħlu fil-Ġermanja għal finijiet kummerċjali peress li dawn ma kinux intiżi li jpejjiphom A. Għaldaqstant, dawn is-sigaretti ma humiex eżentati mid-dazji tas-sisa.
7.        F’dawn iċ-ċirkustanzi, il-Finanzgericht Berlin-Brandenburg (il-Qorti tal-Finanzi ta’ Berlin-Brandenburg, il-Ġermanja) iddeċidiet li tissospendi l-proċeduri quddiemha u li tagħmel id-domandi preliminari li ġejjin lill-Qorti tal-Ġustizzja:
“1. L-Artikolu 32 tad‑[Direttiva 2008/118] għandu jiġi interpretat fis-sens li jipprekludi interpretazzjoni nazzjonali fis-sens li l-‘użu personali’ huwa eskluż meta prodotti tat-tabakk jinxtraw sabiex dawn jiġu ttrasferiti lil persuna oħra, anki meta dan isir mingħajr ħlas, u dan indipendentement mill-kwantità ttrasportata?
2.      Fil-każ li r-risposta għall-ewwel domanda tkun fl-affermattiv:
L-Artikolu 32 tad‑[Direttiva 2008/118] għandu jiġi interpretat fis-sens li l-kunċett ta’ ‘użu personali’, fid-dawl tal-kriterji l-oħra, b’mod partikolari dak tal-kriterju kwantitattiv, jinkludi rigali magħmula lil qraba stretti, iżda mhux rigali lil persuni oħrajn?”
Il-Kawża T‑686/24
8.        Fis‑27 ta’ April 2023, waqt kontroll fil-fruntiera Ġermaniża, l-awtoritajiet doganali kkontrollaw lil B, li kien ġej mill-Polonja. F’din l-okkażjoni, B iddikjara li kien qiegħed jittrasporta żewġ kartuni ta’ sigaretti u kartuna ta’ tabakk imsaħħan (Heets) li kellhom bolol fiskali Pollakki. B’mod partikolari, B iddikjara li ż-żewġ kartuni ta’ sigaretti kienu intiżi għall-użu personali tiegħu filwaqt li t-tabakk imsaħħan kien intiż għat-tifla tiegħu. Il-kartuna ta’ tabakk imsaħħan (Heets) inqabdet mill-awtoritajiet doganali u ġiet stabbilita taxxa fuq it-tabakk ta’ EUR 28.63 kontra r-rikorrent fil-kawża prinċipali.
9.        Fil-kuntest tal-proċedura quddiem il-qorti tar-rinviju, B qiegħed jikkontesta l-miżuri adottati fil-konfront tiegħu. Skont l-Awtorità Fiskali, ma hemmx lok li s-sigaretti jiġu eżentati mill-ħlas tad-dazju tas-sisa. B’mod partikolari, sa fejn B kellu l-intenzjoni li joffri l-kartuna ta’ Heets lil bintu, din ma setgħetx titqies, skont l-Artikolu 39 tat-TabStV, li ddaħħlet fil-Ġermanja għall-“użu proprju” ta’ B.
10.      F’dawn iċ-ċirkustanzi, il-Finanzgericht Berlin-Brandenburg (il-Qorti tal-Finanzi ta’ Berlin-Brandenburg) iddeċidiet li tissospendi l-proċeduri quddiemha u li tagħmel id-domandi preliminari li ġejjin lill-Qorti tal-Ġustizzja:
“1.      L-Artikolu 32 tad‑[Direttiva 2020/262] għandu jiġi interpretat fis-sens li jipprekludi interpretazzjoni nazzjonali fis-sens li l-‘użu personali’ huwa eskluż meta prodotti tat-tabakk jinxtraw sabiex dawn jiġu ttrasferiti lil persuna oħra, anki meta dan isir mingħajr ħlas, u dan indipendentement mill-kwantità ttrasportata?
2.      Fil-każ li r-risposta għall-ewwel domanda tkun fl-affermattiv:
L-Artikolu 32 tad‑[Direttiva 2020/262] għandu jiġi interpretat fis-sens li l-kunċett ta’ ‘użu personali’, fid-dawl tal-kriterji l-oħra, b’mod partikolari dak tal-kriterju kwantitattiv, jinkludi rigali magħmula lil qraba stretti, iżda mhux rigali lil persuni oħrajn?”
11.      Fil-kuntest tal-proċedura quddiem il-Qorti Ġenerali, il-Gvern Ġermaniż u l-Gvern Svediż kif ukoll il-Kummissjoni Ewropea ppreżentaw osservazzjonijiet.
Analiżi
Fuq l-ewwel domanda
12.      Permezz tal-ewwel domanda tagħha, il-qorti tar-rinviju tistaqsi, essenzjalment, jekk l-Artikolu 32 tad-Direttiva 2008/118 u l-Artikolu 32 tad-Direttiva 2020/262 jipprekludux leġiżlazzjoni nazzjonali li skontha l-kunċett ta’ “użu proprju” ma jkoprix l-akkwist ta’ prodotti tat-tabakk immanifatturat magħmul minn individwu fi Stat Membru bil-għan li jittrasferixxihom mingħajr ħlas lil terz fi Stat Membru ieħor u dan irrispettivament mill-kwantità tal-imsemmija prodotti li hija intiża li tiġi ttrasferita.
Kunsiderazzjonijiet preliminari
13.      Sabiex titwettaq l-interpretazzjoni tal-Artikolu 32 tad-Direttivi 2008/118 u 2020/262 bil-għan li tingħata risposta għall-ewwel domanda, għandhom isiru diversi kunsiderazzjonijiet preliminari.
14.      Fl-ewwel lok, fid-dawl tad-dikjarazzjonijiet fid-deċiżjonijiet tar-rinviju, fuq livell temporali, id-Direttiva 2008/118 hija applikabbli għaċ-ċirkustanzi tal-Kawża T‑685/24, li l-fatti tagħha seħħew f’Awwissu 2022 (2). Min-naħa tagħha, id-Direttiva 2020/262 hija applikabbli għaċ-ċirkustanzi tal-Kawża T‑686/24, li l-fatti tagħha seħħew f’April 2023 (3). Il-kliem tal-Artikolu 32 tad-Direttiva 2020/262, filwaqt li ma għandux eżattament l-istess formulazzjoni, jikkorrispondi, essenzjalment, għall-Artikolu 32 tad-Direttiva 2008/118 (4). Bl-istess mod, id-dispożizzjonijiet ta’ dawn iż-żewġ direttivi li huma utli għall-interpretazzjoni tal-kunċett ta’ “użu proprju”, bħall-għanijiet li jfittxu li jilħqu dawn id-direttivi, huma essenzjalment analogi. Konsegwentement, iż-żewġ kawżi jistgħu jiġu ttrattati flimkien.
15.      Fit-tieni lok, il-kawżi prinċipali jirrigwardaw prodotti tat-tabakk immanifatturat (5), li huma “oġġetti soġġetti għas-sisa” abbażi tal-Artikolu 1(1)(c) tad-Direttivi 2008/118 u 2020/262 (6). F’dan il-każ, prodotti tat-tabakk irrilaxxati għall-konsum fi Stat Membru ġew akkwistati f’dan l-Istat Membru u ttrasferiti lejn it-territorju ta’ Stat Membru ieħor. Minn dan isegwi li l-fatti tal-kawżi prinċipali jaqgħu taħt id-dispożizzjonijiet tal-Kapitolu V tad-Direttiva 2008/118, intitolat “Movimenti u tassazzjoni tal-prodotti soġġetti għad-dazju tas-sisa wara r-rilaxx għall-konsum”, u tal-Kapitolu V tad-Direttiva 2020/262, intitolat “Movimenti u tassazzjoni tal-oġġetti soġġetti għas-sisa wara r-rilaxx għall-konsum”. F’kull direttiva, dan il-kapitolu jipprevedi tliet sistemi distinti, jiġifieri dik li tirrigwarda l-akkwist minn individwu, dik applikabbli għall-prodotti kkunsinnati jew miżmuma għal finijiet kummerċjali u s-sistema tal-bejgħ mill-bogħod.
16.      Is-sistema tal-akkwist minn individwu tipprovdi li d-dazji tas-sisa jitħallsu fl-Istat Membru ta’ akkwist tal-prodotti suġġetti għad-dazju tas-sisa. Sabiex wieħed jibbenefika minn din is-sistema, l-Artikolu 32(1) tad-Direttivi 2008/118 u 2020/262 jeżiġi li jiġu ssodisfatti tliet kundizzjonijiet. L-ewwel nett, il-prodotti suġġetti għad-dazju tas-sisa għandhom jiġu akkwistati minn individwu, it-tieni nett, dawn il-prodotti għandhom jiġu ttrasportati minn Stat Membru għall-ieħor minn dan l-istess individwu u, it-tielet nett, l-imsemmija prodotti għandhom jiġu akkwistati għall-“użu proprju” tal-imsemmi individwu. Skont il-ġurisprudenza, dawn it-tliet kundizzjonijiet, li diġà kienu previsti fl-Artikolu 8 tad-Direttiva 92/12/CEE (7), għandhom jippermettu li tiġi stabbilita n-natura strettament personali taż-żamma tal-merkanzija suġġetta għad-dazju tas-sisa li tiġi akkwistata fi Stat, u sussegwentement tiġi ttrasportata lejn ieħor (8).
17.      F’dan il-każ, il-qorti tar-rinviju tikkonstata li huwa paċifiku li l-ewwel żewġ kundizzjonijiet huma ssodisfatti. Għaldaqstant jifdal li jiġi vverifikat jekk it-tielet kundizzjoni, dwar is-sodisfazzjon tal-“użu proprju” tal-individwu li jkun akkwista prodotti suġġetti għad-dazju tas-sisa, tistax ukoll tkun issodisfatta. Din il-klassifikazzjoni ta’ prodotti akkwistati għall-“użu proprju” hija kruċjali sa fejn prodotti akkwistati minn individwu għal użu li ma huwiex l-użu proprju tiegħu jaqgħu taħt is-sistema taż-żamma għal finijiet kummerċjali prevista mid-Direttiva 2008/118 jew taħt dik tal-kunsinna għal finijiet kummerċjali prevista mid-Direttiva 2020/262 (9). Issa, skont l-ewwel subparagrafu tal-Artikolu 33(1) tad-Direttivi 2008/118 u 2020/262, il-prodotti suġġetti għad-dazju tas-sisa li jaqgħu taħt is-sistema taż-żamma jew tal-kunsinna għal finijiet kummerċjali huma suġġetti għad-dazji tas-sisa tal-Istat Membru ta’ destinazzjoni meta jinżammu jew jiġu kkunsinnati għal finijiet kummerċjali.
18.      Fit-tielet lok, fil-kuntest tal-interpretazzjoni tad-dispożizzjonijiet dwar is-sistema tal-akkwist minn individwu, fil-kawża
li wasslet għas-sentenza
Joustra, il-Qorti tal-Ġustizzja qieset li l-kundizzjoni dwar l-“użu proprju” tal-individwu teżiġi li “l-prodotti jkunu ddestinati sabiex jissodisfaw l-użu personali ta’ l-individwu privat li jkun akkwisthom u illi għalhekk teskludi l-prodotti akkwistati minn individwu privat sabiex jissodisfa l-bżonnijiet ta’ individwi privati oħra” (10). Għandu jiġi enfasizzat li din l-interpretazzjoni kienet saret f’ċirkustanzi fattwali kkaratterizzati minn individwu li akkwista fi Stat Membru kwantità kbira ħafna ta’ prodott suġġett għad-dazju tas-sisa (jiġifieri inbid) (11) għall-użu personali tiegħu u għall-użu
ta’ terzi, fejn il-parti li ma kinitx intiża li tissodisfa l-użu personali tiegħu tħallset lilu mill-imsemmija terzi.
19.      Dawn iċ-ċirkustanzi fattwali ta’ din il-kawża
Joustra huma sostanzjalment differenti mill-kawżi prinċipali kkaratterizzati minn akkwisti magħmula minn individwu bil-għan li jiġu ttrasferiti mingħajr ħlas lil terzi membri tal-familja tal-akkwirent u fejn il-kwantitajiet ta’ prodotti tat-tabakk ittrasferiti minn Stat Membru għal ieħor ma jeċċedux il-livelli indikattivi previsti fl-Artikolu 32(3)(a) tad-Direttivi 2008/118 u 2020/262. Għaldaqstant, permezz tal-ewwel domanda tagħha, il-qorti tar-rinviju tfittex li ssir taf jekk l-interpretazzjoni tal-kunċett ta’ “użu proprju” tal-individwu adottata mill-Qorti tal-Ġustizzja fl-imsemmija kawża Joustra għandhiex tiġi applikata wkoll fil-kawżi li hija tinsab adita bihom.
20.      Sabiex tingħata tweġiba għal din il-mistoqsija tal-qorti tar-rinviju, għandu, qabelxejn, jiġi ddeterminat jekk il-kunċett ta’ “użu proprju” fis-sens tal-Artikolu 32(1) tad-Direttivi 2008/118 u 2002/262 jikkostitwixxix kunċett awtonomu tad-dritt tal-Unjoni li għandu jiġi interpretat b’mod uniformi fit-territorju tal-Istati Membri kollha.
Il-kunċett ta’ “użu proprju”: kunċett awtonomu tad-dritt tal-Unjoni
21.      Fil-kawża
li wasslet għas-sentenza
EMU Tabac, il-Qorti tal-Ġustizzja kienet qieset li t-test tal-Artikolu 8 tad-Direttiva 92/12 ma kien jinkludi ebda referenza espressa għal-leġiżlazzjoni nazzjonali (12). Għaldaqstant, il-kunċetti li jinsabu f’din id-dispożizzjoni, jiġifieri l-kunċetti ta’ “individwi privati”, ta’ “użu proprju” u ta’ “trasport minnhom”, kienu jikkostitwixxu kunċetti awtonomi tad-dritt tal-Unjoni li, fl-assenza ta’ riferiment espress għad-dritt tal-Istati Membri għad-determinazzjoni tat-tifsira tagħhom u tal-portata tagħhom kellhom normalment jingħataw, fl-Unjoni kollha, interpretazzjoni awtonoma u uniformi (13).
22.      Għandu jiġi rrilevat li l-formulazzjoni tal-Artikolu 32(1) tad-Direttivi 2008/118 u 2020/262 hija, essenzjalment, simili għal dik tal-Artikolu 8 tad-Direttiva 92/12. Huwa minnu li, fid-Direttivi 2008/118 u 2020/262, il-leġiżlatur żied it-tieni paragrafu mal-Artikolu 32, li ma kienx jinsab fl-Artikolu 8 tad-Direttiva 92/12. Skont l-Artikolu 32(2) tad-Direttivi 2008/118 u 2020/262, sabiex jiġi ddeterminat jekk il-prodotti suġġetti għad-dazju tas-sisa previsti fil-paragrafu 1 humiex intiżi għall-użu proprju ta’ individwu, l-Istati Membri għandhom jieħdu inkunsiderazzjoni b’mod partikolari l-elementi msemmija fl-Artikolu 32(2)(a) sa (e) tad-Direttivi 2008/118 u 2020/262. Madankollu, iż-żieda ta’ dan il-paragrafu 2 ma tistax titqies li hija riferiment espress għad-dritt nazzjonali ta’ natura li jipprekludi lill-Qorti Ġenerali milli tagħti lit-termini tal-Artikolu 32(1) tad-Direttivi 2008/118 u 2020/262 definizzjoni awtonoma u uniformi skont id-dritt tal-Unjoni. Fil-fatt, l-Artikolu 32(2) tal-imsemmija direttivi ma jipprovdix li l-kunċett ta’ “użu proprju” għandu jiġi ddeterminat skont il-leġiżlazzjoni nazzjonali tal-Istati Membri. Din id-dispożizzjoni tistabbilixxi biss lista mhux eżawrjenti ta’ kriterji li l-Istati Membri għandhom jieħdu inkunsiderazzjoni sabiex jippermettu li jiġi evalwat jekk l-akkwist ta’ oġġetti suġġetti għad-dazju tas-sisa jaqax taħt il-kunċett ta’ “użu proprju”, li jikkostitwixxi kunċett awtonomu tad-dritt tal-Unjoni.
23.      Huwa minnu li, sabiex jiġi ddeterminat jekk prodott suġġett għad-dazju tas-sisa huwiex intiż għall-użu proprju ta’ individwu, fil-kuntest tal-applikazzjoni tal-kriterju previst fl-Artikolu 32(2)(e) tad-Direttivi 2008/118 u 2020/262, dwar il-kwantità ta’ prodotti suġġetti għad-dazju tas-sisa, l-Istati Membri għandhom ċertu marġni ta’ evalwazzjoni.
Fil-fatt, fl-implimentazzjoni ta’ dan il-kriterju kwantitattiv, l-Artikolu 32(3) jistabbilixxi li l-Istati Membri jistgħu jistabbilixxu livelli indikattivi, biss bħala prova, filwaqt li jiġi speċifikat li, għat-tabakk, l-imsemmija livelli ma jistgħux ikunu inqas minn 800 biċċa għas-sigaretti u minn 1.0 kg għat-tabakk għat-tipjip. Minn din il-flessibbiltà permessa mid-Direttivi 2008/118 u 2020/262 jirriżulta li l-klassifikazzjoni ta’ akkwist intiż għall-użu proprju ta’ individwu tista’ tvarja minn Stat Membru għal ieħor.
24.      Madankollu, peress li l-Artikolu 32(1) tad-Direttivi 2008/118 u 2020/262 ma jinkludi ebda riferiment espress għad-dritt tal-Istati Membri għad-determinazzjoni tat-tifsira tiegħu u tal-portata tiegħu, l-interpretazzjoni tal-kunċett ta’ “użu proprju”, bħala tali, ma jistax ivarja minn Stat Membru għal ieħor. Pereżempju, li kieku l-Istati Membri kellhom marġni ta’ evalwazzjoni sabiex jiddeterminaw jekk l-akkwist tal-prodotti suġġetti għad-dazju tas-sisa minn individwu fi Stat Membru bil-għan li jittrasferixxihom mingħajr ħlas lil terzi fi Stat Membru ieħor jikkostitwixxix jew le akkwist minn individwu għall-“użu proprju” tiegħu, kien ikun hemm riskju ta’ diverġenzi fl-implimentazzjoni ta’ dan il-kunċett ta’ natura li jippreġudika r-rekwiżit tal-applikazzjoni uniformi tad-dritt tal-Unjoni.
Fuq l-interpretazzjoni tal-kunċett ta’ “użu proprju”
25.      Skont ġurisprudenza stabbilita, fl-interpretazzjoni ta’ dispożizzjoni tad-dritt tal-Unjoni, għandhom jittieħdu inkunsiderazzjoni mhux biss il-kliem tagħha u l-għanijiet imfittxija minnha, iżda wkoll il-kuntest tagħha, kif ukoll id-dispożizzjonijiet kollha tad-dritt tal-Unjoni, peress li l-oriġini ta’ tali dispożizzjoni jista’ wkoll ikollha elementi relevanti għall-interpretazzjoni tagħha (14).
–       Interpretazzjoni letterali
26.      Ċerti verżjonijiet lingwistiċi tal-Artikolu 32(1) tad-Direttivi 2008/118 u 2020/262, li l-verżjonijiet Ingliża (“own use”), Taljana (“uso personale”), Spanjola (“uso propio”), Portugiża (“uso pessoal”), Slovena (“lastno uporabo”) u Kroata (“vlastitu uporabu”) tiegħu,
jużaw espressjonijiet li skonthom l-oġġetti suġġetti għad-dazji tas-sisa għandhom jintużaw fuq bażi personali mill-individwu li jakkwistahom.
27.      Verżjonijiet lingwistiċi oħra jużaw espressjonijiet li skonthom ma jistax jiġi eskluż li l-prodotti suġġetti għad-dazji tas-sisa jistgħu jintużaw minn persuna differenti mill-individwu li jkun akkwistahom. Dan huwa b’mod partikolari l-każ tal-verżjoni Franċiża (“besoins propres”), tal-verżjoni Ġermaniża (“Eigenbedarf”) u tal-verżjoni Olandiża (“eigen behoeften”). Fil-fatt, sa ċertu punt, dawn l-espressjonijiet jistgħu jammettu li s-sodisfazzjon ta’ “użu proprju” jista’ jinkludi ċerti akkwisti ta’ prodotti magħmula bil-għan li jiġu ttrasferiti lil terz mingħajr ħlas.
28.      Għaldaqstant, il-formulazzjoni tal-Artikolu 32(1) tad-Direttivi 2008/118 u 2020/262 ma tippermettix li jiġi ddeterminat, b’mod inekwivoku, jekk il-kunċett ta’ “użu proprju” jeżiġix b’mod obbligatorju li l-prodotti tat-tabakk jintużaw mill-individwu li jkun akkwistahom fi Stat Membru ieħor.
–       Interpretazzjoni kuntestwali
29.      Għandu jiġi vverifikat jekk il-kuntest tal-kunċett ta’ “użu proprju” jistax jagħti indikazzjonijiet sabiex jiġi stabbilit jekk dan il-kunċett għandux jiġi interpretat fis-sens li jinkludi l-prodotti tat-tabakk akkwistati minn individwu bil-għan li jiġu ttrasferiti lil terz mingħajr ħlas.
30.      Meta prodotti diġà rrilaxxati għall-konsum fi Stat Membru jiġu ttrasferiti lejn Stat Membru ieħor, il-Kapitolu V tad-Direttivi 2008/118 u 2020/262 jipprevedi tliet sistemi distinti. Dik applikabbli għall-akkwist minn individwu prevista fl-Artikolu 32 tad-Direttivi 2008/118 u 2020/262, dik taż-żamma jew tal-kunsinna għal finijiet kummerċjali prevista fl-Artikoli 33 u 34 tad-Direttiva 2008/118 u fl-Artikoli 32 sa 43 tad-Direttiva 2020/262 u dik tal-bejgħ mill-bogħod prevista fl-Artikolu 36 tad-Direttiva 2008/118 u fl-Artikolu 44 tad-Direttiva 2020/262.
31.      Minn naħa, is-sistema taż-żamma jew tal-kunsinna għal finijiet kummerċjali ma hijiex applikabbli meta l-prodotti suġġetti għad-dazji tas-sisa jaqgħu taħt is-sistema tal-bejgħ mill-bogħod.
32.      Min-naħa l-oħra, f’dak li jirrigwarda r-rabta bejn is-sistema tal-akkwist minn individwu u s-sistema ta’ żamma għal finijiet kummerċjali li kienet prevista mid-Direttiva 92/12, fil-konklużjonijiet tiegħu fil-kawża Joustra, l-Avukat Ġenerali Jacobs kien qies li “il-prodotti akkwistati minn individwi għall-użu proprju tagħhom u dawk miżmuma għal finijiet kummerċjali jikkostitwixxu kategoriji li jeskludu lil xulxin” (15). Bl-istess mod, fil-kawża
li wasslet għas-sentenza
Metro Cash & Carry Danmark, il-Qorti tal-Ġustizzja kienet fakkret li “[i]l-prodotti li ma humiex miżmuma għal skopijiet personali għandhom bilfors jitqiesu li huma miżmuma għal skopijiet kummerċjali” (16). Din ir-relazzjoni ta’ esklużjoni reċiproka bejn is-sistema tal-akkwist minn individwu u dik taż-żamma jew tal-kunsinna għal finijiet kummerċjali tirriżulta wkoll mill-iżviluppi fil-leġiżlazzjoni. Fil-fatt, skont it-tieni subparagrafu tal-Artikolu 33(1) tad-Direttiva 2008/118 u l-Artikolu 33(2) tad-Direttiva 2020/262, is-sistema taż-żamma jew tal-kunsinna għal finijiet kummerċjali ma hijiex applikabbli meta l-prodotti suġġetti għad-dazju tas-sisa jaqgħu taħt is-sistema tal-akkwist minn individwu previst fl-Artikolu 32(1) tal-imsemmija direttivi. Għaldaqstant, meta prodotti jiġu akkwistati minn individwu fi Stat Membru, il-prodotti kollha li ma jiġux akkwistati għall-“użu proprju” tiegħu jaqgħu taħt is-sistema taż-żamma jew tal-kunsinna għal finijiet kummerċjali. Il-fatt li l-intestatura ta’ din is-sistema tal-aħħar tirrigwarda finijiet kummerċjali ma jimplikax li t-trasferiment minn individwu ta’ prodotti suġġetti għad-dazju tas-sisa lil terz mingħajr ħlas jiġi awtomatikament eskluż mis-sistema taż-żamma jew tal-kunsinna għal finijiet kummerċjali. Fil-fatt, huwa biss jekk tali trasferiment lil terzi mingħajr ħlas jitqies li huwa sitwazzjoni li taqa’ taħt l-“użu proprju” tal-akkwirent li s-sistema taż-żamma jew tal-kunsinna għal finijiet kummerċjali ma tkunx applikabbli.
33.      F’dan ir-rigward, sabiex jiġi ddeterminat jekk il-kunċett ta’ “użu proprju” jinkludix l-akkwisti minn individwu ta’ prodotti suġġetti għad-dazju tas-sisa intiżi li jiġu ttrasferiti mingħajr ħlas lil terz, fil-kuntest tal-interpretazzjoni kuntestwali, jirriżulta li l-eżami tal-kriterji previsti fl-Artikolu 32(2) tad-Direttivi 2008/112 u 2020/262 ma jippermettix li tinsilet konklużjoni inekwivoka dwar il-portata ta’ dan il-kunċett. Fil-fatt, fost dawn il-kriterji, li għandhom jintużaw mill-Istati Membri sabiex jistabbilixxu jekk prodotti suġġetti għad-dazju tas-sisa humiex intiżi għall-“użu proprju” ta’ individwu, dawk previsti fl-Artikolu 32(2)(a) sa (d), minħabba n-natura ġenerali u impreċiża tagħhom, ma jippermettux li jiġi ddeterminat b’mod evidenti jekk it-trasferiment minn individwu ta’ tali prodotti lil terz mingħajr ħlas jaqax taħt dan il-kunċett. Bl-istess mod, f’dak li jirrigwarda l-livelli indikattivi msemmija fl-Artikolu 32(2) tal-imsemmija direttivi (17), ebda element ma jippermetti li jiġi stabbilit li dawn il-livelli, li barra minn hekk huma relattivament għolja, ġew stabbiliti billi ttieħed inkunsiderazzjoni użu strettament personali ta’ dawn il-prodotti mill-akkwirent jew jekk dawn humiex livelli li ’l fuq minnhom jeżisti riskju li l-akkwirent jittrasferixxi dawn il-prodotti lil terz bi ħlas.
34.      Sa fejn l-interpretazzjoni kuntestwali ma tirriżultax li hija konklużiva, ser neżamina l-oriġini u l-iżvilupp tas-sistema tal-akkwist minn individwu.
–       Oriġini u żvilupp tas-sistema tal-akkwist minn individwu
35.      Preliminarjament, jista’ jiġi rrilevat li, fil-proposta tagħha li wasslet għall-adozzjoni tad-Direttiva 92/12, il-Kummissjoni ma kinitx ipproponiet l-introduzzjoni tas-sistema tal-akkwist minn individwu (18). Fil-fatt, minħabba l-assenza ta’ armonizzazzjoni reali tar-rati tad-dazju tas-sisa, l-Istati Membri kienu talbu l-inklużjoni ta’ din is-sistema fl-Artikolu 8 ta’ din id-direttiva sabiex jissuġġettaw il-moviment tal-prodotti suġġetti għad-dazju tas-sisa għall-osservanza tat-tliet kundizzjonijiet imsemmija fil-punt 17 ta’ dawn il-Konklużjonijiet (19).
36.      Mix-xogħol preparatorju tad-Direttivi 2008/118 (20) u 2020/262 jirriżulta li, minħabba l-assenza ta’ armonizzazzjoni tar-rati tad-dazju tas-sisa, is-sistema tal-akkwist minn individwu tikkostitwixxi wieħed mis-sorsi prinċipali ta’ tħassib tal-Istati Membri, b’mod partikolari ta’ dawk li japplikaw rati tad-dazju tas-sisa ogħla minn dawk fis-seħħ fl-Istati Membri ġirien (21).
37.      Fil-Proposta tagħha tal‑2008, il-Kummissjoni kienet ipproponiet li jsiru diversi emendi sinjifikattivi għas-sistema tal-akkwist minn individwu (22). B’mod iktar speċifiku, minkejja r-rieda ta’ ċerti Stati Membri li jadottaw interpretazzjoni restrittiva tal-prinċipju ta’ moviment liberu tal-prodotti akkwistati mill-individwi (23), hija kienet ipproponiet li l-prodotti kollha suġġetti għad-dazju tas-sisa jkunu jistgħu jintbagħtu minn individwu lil individwu ieħor mingħajr korrispettiv dirett jew indirett. Għalhekk minn din il-proposta jirriżulta li l-Kummissjoni kellha t-tendenza li tqis li l-kunċett ta’ “użu proprju” għandu jinftiehem fis-sens li jinkludi l-akkwisti magħmula minn individwu bil-għan li jiġu ttrasferiti lil terz mingħajr ħlas. Barra minn hekk, il-Kummissjoni kienet ipproponiet ukoll il-possibbiltà li l-prodotti suġġetti għad-dazju tas-sisa, minbarra l-prodotti tat-tabakk, ikunu jistgħu jiġu akkwistati minn individwu f’isem individwu ieħor. Barra minn hekk, hija kienet ipproponiet it-tneħħija tal-possibbiltà għall-Istati Membri li japplikaw livelli indikattivi. Għandu jiġi kkonstatat li ebda waħda minn dawn il-proposti intiżi li jemendaw is-sistema tal-akkwist mill-individwi ma ġiet riprodotta mil-leġiżlatur fid-Direttiva 2008/118. Għalhekk jista’ jkun li l-leġiżlatur, fid-dawl tar-rieda ta’ ċerti Stati Membri li jadottaw interpretazzjoni stretta ta’ din is-sistema, ma xtaqx japprova l-approċċ tal-Kummissjoni intiż li t-trasferimenti ta’ prodotti mingħajr ħlas bejn individwi jkunu jistgħu jaqgħu taħt il-kunċett ta’ “użu proprju”.
38.      Għas-sistema tal-akkwist minn individwu, fil-kuntest tal-proċedura għall-adozzjoni tad-Direttiva 2020/262, il-Kummissjoni llimitat ruħha għal emendi ta’ natura purament redazzjonali (24), li fil-parti l-kbira tagħhom ġew riprodotti mil-leġiżlatur. Jista’ jiġi rrilevat li, fil-kuntest tal-proċedura li wasslet għall-adozzjoni tad-Direttiva 2020/262, il-Kummissjoni għażlet pożizzjoni opposta għall-Proposta tagħha tal‑2008, peress li qieset li l-kunċett ta’ “użu proprju” jkopri biss il-konsum personali tal-akkwirent b’mod li jkunu esklużi r-rigali intiżi għal persuni oħra (25). Għaldaqstant, għalkemm il-pożizzjoni tal-Kummissjoni żviluppat maż-żmien, jidher li l-pożizzjoni tal-leġiżlatur baqgħet kostanti f’dak li jirrigwarda s-sistema tal-akkwist minn individwu peress li din tal-aħħar ma ġietx emendata sostanzjalment mid-Direttiva 92/12 ’il quddiem.
–       Interpretazzjoni teleoloġika
39.      L-għan tad-Direttivi 2008/118 u 2020/262 huwa li tiġi stabbilita sistema ġenerali armonizzata tad-dazji tas-sisa sabiex jiġi ggarantit il-moviment liberu tal-prodotti kkonċernati u għaldaqstant il-funzjonament tajjeb tas-suq intern (26). F’dak li jirrigwarda s-sistema tal-akkwist mill-individwi, mill-premessa 27 tad-Direttiva 2008/118 u mill-premessa 40 tad-Direttiva 2020/262 jirriżulta li din is-sistema hija intiża li timplimenta l-prinċipju li jirregola s-suq intern. F’dan ir-rigward, għandu jitfakkar li, kif jirriżulta mill-punt 36 iktar ’il fuq, din is-sistema ġiet stabbilita mil-leġiżlatur fid-Direttiva 92/12 minħabba l-assenza ta’ armonizzazzjoni reali tar-rati tad-dazju tas-sisa sabiex il-moviment tal-prodotti suġġetti għad-dazju tas-sisa jiġi suġġett għall-osservanza tat-tliet kundizzjonijiet previsti fl-Artikolu 8 tal-imsemmija direttiva, riprodotti fl-Artikoli 32(1) tad-Direttivi 2008/118 u 2020/262.
40.      F’dak li jirrigwarda d-Direttiva 2008/118, mill-ġurisprudenza jirriżulta li, fost l-għanijiet li din id-direttiva tfittex li tilħaq, hemm il-ġlieda kontra l-frodi, l-evażjoni fiskali u l-eventwali abbużi (27). Dan huwa wkoll wieħed mill-għanijiet li d-Direttiva 2020/262 tfittex li tilħaq, iktar u iktar peress li mill-premessa 41 tal-imsemmija direttiva jirriżulta li, minħabba l-persistenza ta’ diverġenzi, f’ċerti każijiet sinjifikattivi, bejn il-livelli tad-dazji tas-sisa li jolqtu b’mod partikolari l-prodotti tat-tabakk applikati mill-Istati Membri, dawn tal-aħħar għandhom ikunu f’pożizzjoni li jikkontrollaw ir-riskji li jiffaċilitaw il-frodi fiskali, l-evażjoni fiskali u l-prattiki fiskali abbużivi, li jheddu jew jikkompromettu l-ordni pubbliku jew il-protezzjoni tas-saħħet u ħajjet il-bniedem.
41.      F’dak li jirrigwarda b’mod iktar speċifiku l-prodotti tat-tabakk, l-Artikolu 1(1)(c) tad-Direttivi 2008/118 u 2020/262 jirreferi għall-prodotti tat-tabakk immanifatturat li jaqgħu taħt id-Direttiva 2011/64 (28). Issa, mill-premessa 2 ta’ din id-direttiva tal-aħħar jirriżulta li l-leġiżlazzjoni fiskali tal-Unjoni applikabbli għall-prodotti tat-tabakk tiżgura l-funzjonament tajjeb tas-suq intern u, fl-istess ħin, livell għoli ta’ protezzjoni tas-saħħa tal-bniedem, kif jipprevedi l-Artikolu 168 TFUE. Konsegwentement, jidhirli li, sa fejn id-Direttivi 2008/118 u 2020/262 jikkonċernaw il-prodotti tat-tabakk, dawn għandhom jitqiesu li jaqgħu taħt il-leġiżlazzjoni fiskali applikabbli għat-tabakk.
42.      Konsegwentement, il-kunċett ta’ “użu proprju” għandu jiġi interpretat fid-dawl tal-għanijiet tal-ġlieda kontra l-frodi, l-evażjoni fiskali u l-eventwali abbużi kif ukoll ta’ protezzjoni tas-saħħa tal-bniedem.
43.      Fl-ewwel lok, interpretazzjoni wiesgħa tal-kunċett ta’ “użu proprju”, li tippermetti lil individwu jakkwista prodotti tat-tabakk fi Stat Membru li japplika rati baxxi tad-dazju tas-sisa fuq dawn il-prodotti (Stat Membru ta’ akkwist) bil-għan li sussegwentement jittrasferixxihom mingħajr ħlas lil terz li jirrisjedi fi Stat Membru ieħor li japplika rati tad-dazju tas-sisa ogħla (Stat Membru ta’ destinazzjoni), hija ta’ natura li tiffavorixxi l-evażjoni fiskali u prattiki fiskali frawdolenti jew abbużivi.
44.      F’dan ir-rigward, għandu jitfakkar li l-Qorti tal-Ġustizzja rrilevat li s-suq tas-sigaretti huwa partikolarment propizju għall-iżvilupp ta’ kummerċ illegali (29). Issa, il-possibbiltà li wieħed jibbenefika mis-sistema prevista fl-Artikolu 32(1) tad-Direttivi 2008/118 u 2020/262 abbażi ta’ sempliċi allegazzjoni tal-individwu li jkun akkwista l-prodotti tat-tabakk li dawn il-prodotti huma intiżi li jiġu ttrasferiti mingħajr ħlas lil terz fl-Istat Membru ta’ destinazzjoni tippreżenta riskju mhux biss ta’ evażjoni fiskali jew ta’ prattika fiskali frawdolenti iżda wkoll ta’ prattika fiskali abbużiva.
45.      Minn naħa, b’mod partikolari għat-trasferimenti ta’ prodotti tat-tabakk minn individwu lil terz li ma huwiex il-konjuġi tiegħu jew membru tal-familja tiegħu li huwa responsabbli għalih, jeżisti riskju kunsiderevoli li l-imsemmija trasferimenti jkunu s-suġġett ta’ korrispettiv dirett jew indirett. Fid-dawl tal-flussi sinjifikattivi ta’ tabakk ittrasferiti mill-individwi minn Stati Membri ta’ akkwist lejn Stati Membri ta’ destinazzjoni li japplikaw dazji ogħla (30), kif jirrileva l-Gvern Ġermaniż fl-osservazzjonijiet tiegħu, l-awtoritajiet nazzjonali ma humiex f’pożizzjoni li jikkontrollaw il-flussi finanzjarji bejn l-akkwirenti u ċ-ċessjonarji tal-prodotti tat-tabakk. Issa, l-akkwist minn individwu ta’ prodotti tat-tabakk fi Stat Membru li jkun suġġett fi Stat Membru ieħor għal korrispettiv dirett jew indirett min-naħa ta’ terz li lilu jkunu ġew ittrasferiti l-imsemmija prodotti jikser, irrispettivament mill-kwantità ta’ prodott tat-tabakk li tkun ġiet
ittrasferita, il-kundizzjonijiet previsti fl-Artikolu 32(1) tad-Direttivi 2008/118 u 2020/262. Fil-fatt, tali prattika, li tista’ tiġi assimilata ma’ akkwist minn individwu ta’ prodotti tat-tabakk “f’isem” individwu ieħor tikser, minn banda, ir-rekwiżit ta’ akkwist għall-“użu proprju” u, mill-banda l-oħra, ir-rekwiżit ta’ trasport mill-individwu nnifsu. Tali prattika għaldaqstant tikkostitwixxi evażjoni fiskali jew prattika fiskali frawdolenti.
46.      Min-naħa l-oħra, huwa minnu li jista’ jiġi validament preżunt li t-trasferimenti ta’ prodotti tat-tabakk minn individwu lill-konjuġi tiegħu jew lil membru tal-familja tiegħu li huwa responsabbli għalih jistgħu jitwettqu mingħajr ħlas. Madankollu, li kieku l-użu mill-konjuġi tal-individwu u mill-membri tal-familja tiegħu li huwa responsabbli għalihom kellu jitqies li jaqa’ taħt l-“użu proprju” ta’ dan l-individwu, jirriżulta riskju kunsiderevoli ta’ prattiki fiskali abbużivi. Fil-fatt, individwu jkun jista’ jinvoka tali interpretazzjoni sabiex jiġġustifika d-dritt li jiġu ttrasferiti minn Stat Membru għal ieħor kwantitajiet ta’ sigaretti li jeċċedu b’mod sinjifikattiv il-livelli indikattivi previsti fl-Artikolu 32(3) tad-Direttivi 2008/118 u 2020/262. Dan ir-riskju ta’ prattiki fiskali abbużivi huwa iktar u iktar għoli peress li l-livelli indikattivi msemmija iktar
’il fuq ma huma suġġetti għal ebda limitazzjoni ta’ natura temporali. Għaldaqstant, l-istess individwu li jkollu konjuġi u żewġ dixxendenti diretti dipendenti jista’, fuq perijodu ta’ ftit jiem, jittrasferixxi minn Stat Membru għal ieħor mhux inqas minn 3 200 sigarett għall-“użu proprju” tiegħu (31). F’każ bħal dan, jekk jitqies li l-individwu li jkun akkwista s-sigaretti jkun persuna li tpejjep, ma jkunux inqas minn 2 400 sigarett li jiġu akkwistati minn dan l-individwu fi Stat Membru ta’ akkwist għall-finijiet tal-użu effettiv tagħhom minn persuni differenti minnu fi Stat Membru ta’ destinazzjoni. Fid-dawl tal-kwantità ta’ tabakk ittrasferita minn Stat Membru għal ieħor, tali prattika tkun ta’ natura abbużiva. Barra minn hekk, peress li ma huwiex possibbli għall-awtoritajiet nazzjonali li jivverifikaw ir-realtà tat-trasferiment mingħajr ħlas favur il-konjuġi tal-individwu jew favur membru tal-familja tiegħu li huwa responsabbli għalih, ir-riskju ta’ prattika fiskali frawdolenti lanqas ma jista’ jiġi eskluż.
47.      Barra minn hekk, l-individwi li jużaw is-sistema prevista fl-Artikolu 32(1) tad-Direttivi 2008/118 u 2020/262 ma huma suġġetti għal ebda formalità partikolari meta jużaw din is-sistema. Fi studju reċenti stabbilit għall-Kummissjoni,
b’mod partikolari minħabba l-probabbiltà baxxa li l-individwi jiġu kkontrollati waqt il-vjaġġi tagħhom, ġie kkonstatat użu abbużiv tal-imsemmija sistema, b’mod iktar speċifiku f’dak li jirrigwarda l-kwantitajiet ta’ tabakk ittrasferiti mill-individwi ta’ Stati Membri ta’ akkwist li japplikaw dazji tas-sisa baxxi lejn Stati Membri ta’ destinazzjoni li japplikaw rati ogħla (32). Anki jekk iċ-ċifri stmati huma neċessarjament impreċiżi, diversi ċifri ta’ dan l-istudju jistħoqqilhom li jiġu indikati (33).
Fil-Ġermanja, pereżempju, ix-xiri magħmul mill-individwi fi Stati Membri oħra ġie stmat, fl‑2023, għal 10.5 biljuni
ta’ sigaretti u għal 4 000 tunnellata ta’ tabakk maqtugħ fin, li kien jirrappreżenta madwar 15.9 % tal-konsum intern ta’ sigaretti u madwar 16 % tal-konsum intern ta’ tabakk maqtugħ fin, u li kien jimplika nuqqas ta’ qligħ mid-dħul mit-taxxa tas-sisa u mit-Taxxa fuq il-Valur Miżjud (VAT) ta’ madwar EUR 2.8 biljuni. Fost l-Istati Membri, b’madwar 23.4 % tal-konsum intern ta’ sigaretti u madwar 65 % tal-konsum intern ta’ tabakk maqtugħ fin li joriġina minn xiri magħmul mill-individwi fi Stati Membri oħra, Franza, fl‑2023, ġarrbet nuqqas ta’ qligħ mid-dħul mit-taxxa tas-sisa u mill-VAT stmat għal madwar EUR 4.5 biljuni. Barra minn hekk, fl-istess sena, il-flussi ta’ sigaretti li joriġinaw minn Stati Membri oħra fil-porzjon tal-konsum intern kienu jirrappreżentaw, fil-Finlandja madwar 28.6 %, fil-Pajjiżi l-Baxxi madwar 24.8 %, fid-Danimarka madwar 23.5 % u fl-Irlanda madwar 22.7 %, li jimplika wkoll nuqqas ta’ qligħ sostanzjali mid-dħul għal dawn l-Istati Membri.
48.      Għaldaqstant, fid-dawl tal-għan tal-ġlieda kontra l-evażjoni fiskali u l-prattiki fiskali frawdolenti jew abbużivi, il-kunċett ta’ “użu proprju” fil-fehma tiegħi, ma jistax jinkludi l-akkwisti ta’ prodotti tat-tabakk magħmula fi Stat Membru minn individwu bil-għan li jittrasferixxihom mingħajr ħlas lil terz u dan irrispettivament mill-kwantità ta’ tabakk akkwistata.
49.      Fit-tieni lok, għandu jitfakkar li, skont il-ġurisprudenza, l-għan ta’ protezzjoni tas-saħħa għandu importanza predominanti meta mqabbel mal-interessi ta’ natura ekonomika, peress li l-importanza ta’ dan l-għan tista’ tiġġustifika konsegwenzi ekonomiċi negattivi, anki ta’ daqs kunsiderevoli (34). F’dak li jirrigwarda r-riskji għas-saħħa tal-bniedem li jirriżultaw mill-konsum tat-tabakk, il-Qorti tal-Ġustizzja diġà kkonstatat li l-espożizzjoni għad-duħħan tat-tabakk tikkostitwixxi kawża ta’ mewt, ta’ mard u ta’ diżabbiltajiet (35). Barra minn hekk, il-Qorti tal-Ġustizzja tqis li, f’dak li jirrigwarda l-prodotti tat-tabakk, il-leġiżlazzjoni fiskali tikkostitwixxi strument importanti u effettiv għall-ġlieda kontra l-konsum ta’ dawn il-prodotti u, għaldaqstant, ta’ protezzjoni tas-saħħa pubblika (36).
50.      Issa, interpretazzjoni wiesgħa tal-kunċett ta’ “użu proprju” li teċċedi l-użu strettament personali ta’ prodotti tat-tabakk mill-individwu li jkun akkwistahom fi Stat Membru ta’ akkwist li japplika rati baxxi tad-dazju tas-sisa u li jittrasportahom lejn Stat Membru ta’ destinazzjoni li japplika rati tad-dazju tas-sisa ogħla tippreżenta riskju sinjifikattiv għal-effettività tal-politika fiskali dwar il-prodotti tat-tabakk tal-Istat Membru ta’ destinazzjoni u, għaldaqstant, għall-politika tiegħu ta’ protezzjoni tas-saħħa pubblika.
51.      B’mod partikolari, meta individwu jmur b’mod regolari fi Stat Membru ta’ akkwist li jipprattika rati baxxi tad-dazju tas-sisa fuq il-prodotti tat-tabakk u jixtri hemmhekk regolarment u fi kwantitajiet iktar baxxi mil-livelli indikattivi ta’ tali prodotti, mhux għal użu strettament personali iżda pereżempju għal dak tal-konjuġi tiegħu li jaħdem u jgħix miegħu fi Stat Membru li jipprattika rati tad-dazju tas-sisa ogħla, it-trasferiment mingħajr ħlas ta’ dawn il-prodotti lill-konjuġi tiegħu għandu l-effett li jinnewtralizza l-effetti tal-politika fiskali tal-Istat Membru ta’ destinazzjoni. Din il-prattika għandha l-effett li l-konjuġi tal-individwu li juża regolarment il-prodotti li joriġinaw mill-Istat Membru ta’ akkwist ma jkunx inċentivat, bl-effett tal-prezzijiet tat-tabakk fl-Istat Membru ta’ destinazzjoni, li jnaqqas jew iwaqqaf il-konsum tiegħu ta’ dawn il-prodotti.
52.      Għaldaqstant, fid-dawl tal-għan tal-protezzjoni tas-saħħa tal-bniedem, il-kunċett ta’ “użu proprju” ma jistax jiġi interpretat fis-sens li jinkludi l-akkwisti ta’ prodotti tat-tabakk magħmula fi Stat Membru minn individwu bil-għan li jittrasferixxihom lil terz mingħajr ħlas u dan irrispettivament mill-kwantità li hija intiża li tiġi ttrasferita.
53.      Mill-kunsiderazzjonijiet preċedenti jirriżulta li l-kunċett ta’ “użu proprju” għandu jiġi interpretat fis-sens li l-imsemmi użu huwa limitat għall-akkwisti ta’ prodotti tat-tabakk magħmula għal użu strettament personali tal-akkwirent, peress li l-imsemmija prodotti ma jistgħux jiġu ttrasferiti lil terz u dan irrispettivament mill-kwantità ta’ prodotti tat-tabakk li hija intiża li tiġi ttrasferita.
54.      Huwa minnu li, kif tirrileva l-qorti tar-rinviju, fil-kawża
li wasslet għas-sentenza
Hauptzollamt B (Kavjar tal-isturjun) (37), il-Qorti tal-Ġustizzja interpretat il-kunċett ta’ “oġġett personali jew domestiku” fis-sens tal-Artikolu 2(j) tar-Regolament Nru 338/97 (38) fis-sens li jinkludi l-prodotti intiżi li jingħataw bħala rigal lil terz sakemm ebda element ma jindika skop kummerċjali. Madankollu, din il-leġiżlazzjoni ma tfittixx li tilħaq l-għan tal-ġlieda kontra l-frodi, l-evażjoni fiskali u l-eventwali abbużi u lanqas dak tal-protezzjoni tas-saħħa tal-bniedem li jfittxu li jilħqu d-Direttivi 2008/118 u 2020/262.
55.      Għaldaqstant, meta individwu jiddikjara, waqt kontroll imwettaq mill-awtoritajiet nazzjonali, li akkwista prodotti tat-tabakk fi Stat Membru bil-għan li jittrasferixxihom lil terz mingħajr ħlas fi Stat Membru ieħor, dan ir-rikonoxximent mill-individwu li l-imsemmija akkwisti, irrispettivament mill-kwantità tagħhom, ma humiex intiżi għal użu strettament personali huwa suffiċjenti sabiex l-imsemmija awtoritajiet jirrifjutaw l-applikazzjoni tal-Artikolu 32(1) tad-Direttivi 2008/118 u 2020/262.
56.      Fl-istat attwali tal-leġiżlazzjoni, l-interpretazzjoni tal-kunċett ta’ “użu proprju” fis-sens tal-Artikolu 32(1) tad-Direttivi 2008/118 u 2020/262 hija intiża li tapplika wkoll għax-xorb alkoħoliku previst fl-Artikolu 1(1)(b) tal-imsemmija direttivi. Huwa minnu li, kif jirrileva l-Gvern Svediż fl-osservazzjonijiet tiegħu, din l-interpretazzjoni tal-kunċett ta’ “użu proprju” għandha l-effett li teskludi l-possibbiltà għal individwu li joffri bħala rigal fliexken tal-alkoħol akkwistati fi Stat Membru differenti minn dak li fih huma intiżi li jiġu offruti jekk ma jużax is-sistema tal-bejgħ mill-bogħod jew il-proċedura prevista għas-sistema tal-kunsinna għal finijiet kummerċjali tad-Direttiva 2020/262. F’dan ir-rigward, huwa madankollu suffiċjenti li jiġi kkonstatat li, kieku l-Artikolu 32(1) tad-Direttiva 2020/262 kellu lakuna fuq dan il-punt, huwa l-leġiżlatur tal-Unjoni li, jekk ikun il-każ, għandu jirrimedjaha billi jadotta l-miżuri neċessarji sabiex jemenda din id-dispożizzjoni sabiex jipprevedi, b’mod espress, il-possibbiltà li tintuża s-sistema tal-akkwist minn individwu sabiex fliexken tal-inbid jiġu offruti bħala rigali.
Tali possibbiltà tidher li hija possibbli peress li, b’mod partikolari fid-dawl tal-effetti fuq is-saħħa tal-bniedem, il-leġiżlazzjoni tal-Unjoni dwar ix-xorb alkoħoliku hija inqas severa minn dik applikabbli għall-prodotti tat-tabakk (39).
57.      Fid-dawl tal-kunsiderazzjonijiet preċedenti, ir-risposta li għandha tingħata tal-ewwel domanda għandha tkun li l-Artikolu 32(1) tad-Direttivi 2008/118 u 2020/262 ma jipprekludix leġiżlazzjoni nazzjonali li skontha l-kunċett ta’ “użu proprju” ma jkoprix l-akkwist ta’ prodotti tat-tabakk magħmul minn individwu fi Stat Membru bil-għan li jittrasferixxihom lil terz mingħajr ħlas fi Stat Membru ieħor u dan irrispettivament mill-kwantità tal-imsemmija prodotti li hija intiża li tiġi ttrasferita.
Fuq it-tieni domanda
58.      Fid-dawl tar-risposta li nipproponi li tingħata għall-ewwel domanda, fil-fehma tiegħi, ma hemmx lok li tingħata risposta għat-tieni domanda.
Konklużjoni
59.      Fid-dawl ta’ dak li ntqal iktar
’il fuq nipproponi li l-Qorti Ġenerali tirrispondi kif ġej għad-domandi preliminari magħmula mill-Finanzgericht Berlin-Brandenburg (il-Qorti tal-Finanzi ta’ Berlin-Brandenburg, il-Ġermanja):
1) L-Artikolu 32(1) tad-Direttiva tal-Kunsill 2008/118/KE tas‑16 ta’ Diċembru 2008 dwar l-arranġamenti ġenerali għad-dazju tas-sisa u li jħassar id-Direttiva 92/12/KEE kif ukoll l-Artikolu 32(1) tad-Direttiva tal-Kunsill (UE) 2020/262 tad‑19 ta’ Diċembru 2019 li tistabbilixxi l-arranġamenti ġenerali għad-dazju tas-sisa għandhom jiġu interpretati fis-sens li ma jipprekludux leġiżlazzjoni nazzjonali li skontha l-kunċett ta’ “użu proprju” ma jkoprix l-akkwist ta’ prodotti tat-tabakk immanifatturat magħmul minn individwu fi Stat Membru bil-għan li jittrasferixxihom lil terz mingħajr ħlas fi Stat Membru ieħor u dan irrispettivament mill-kwantità tal-imsemmija prodotti li hija intiża li tiġi ttrasferita.
2) Ma hemmx lok li tingħata risposta għat-tieni domanda preliminari.
Maja Brkan
Mogħtija f’qorti bil-miftuħ fil-Lussemburgu, fl‑4 ta’ Frar 2026.
Firem
1      Lingwa oriġinali: il-Franċiż.
i      L-ismijiet ta’ dawn il-kawżi huma fittizji. Dawn l-ismijiet ma jikkorrispondu għall-isem reali ta’ ebda waħda mill-partijiet fil-proċedura.
2      Skont l-Artikolu 47 tiegħu, id-Direttiva 2008/118 ħassret id-Direttiva 92/12/KEE b’effett mill‑1 ta’ April 2010.
3      Skont l-Artikolu 56 tiegħu, id-Direttiva 2020/262 ħassret id-Direttiva 2008/118 b’effett mit‑13 ta’ Frar 2023.
4      B’mod partikolari, hemm żewġ differenzi minuri bejn l-Artikoli 32 tad-Direttivi 2008/118 u 2022/262. L-espressjoni “minnu stess” tad-Direttiva tal‑2008 hija ssostitwita bl-espressjoni “minn dan l-individwu privat” fid-Direttiva tal‑2020. Barra minn hekk, l-ordni tal-kliem jinqaleb fil-paragrafu 3 tal-imsemmi Artikolu 32.
5      F’dawn il-konklużjonijiet, meta tintuża l-espressjoni “prodotti tat-tabakk”, din għandha tinftiehem fis-sens li tkopri l-“prodotti tat-tabakk immanufatturat” kif iddefiniti fl-Artikolu 2 tad-Direttiva tal-Kunsill 2011/64/UE tal‑21 ta’ Ġunju 2011 dwar l-istruttura u r-rati tad-dazju tas-sisa fuq it-tabakk manifatturat (ĠU 2011, L 176, p. 24).
6      Il-prodotti kontenzjużi fil-Kawża T‑686/24 huma biċċiet tat-“tabakk imsaħħan”. Fil-kawża
li wasslet għas-sentenza
f6 Cigarettenfabrik, il-Qorti tal-Ġustizzja kienet qieset, bla ħsara għall-verifiki li kellha twettaq il-qorti nazzjonali, li tali prodotti tat-tabakk kienu jaqgħu taħt il-kamp ta’ applikazzjoni tad-Direttiva 2008/118 bħala “tabakk għat-tipjip” fis-sens tal-Artikolu 5 tad-Direttiva 2011/64 (sentenza tal‑14 ta’ Marzu 2024, f6 Cigarettenfabrik (C‑336/22, EU:C:2024:226, punti 29 sa 34)).
7      Il-Qorti tal-Ġustizzja qieset li l-Artikoli 32 sa 34 tad-Direttiva 2008/118 ma jagħmlux emendi sostanzjali lill-Artikoli 7 sa 9 tad-Direttiva tal-Kunsill 92/12/KEE tal‑25 ta’ Frar 1992
dwar l-arranġamenti ġenerali għall-prodotti soġġetti għad-dazju tas-sisa u dwar iż-żamma, ċaqliq u mmonitorjar ta’ dan it-tip ta’ prodotti (ĠU Edizzjoni Speċjali bil-Malti, Kapitolu 9, Vol. 1, p. 179), iżda jirriproduċu l-kontenut ta’ dawn l-artikoli filwaqt li jiċċarawhom
(ara, f’dan is-sens, is-sentenza tat‑18 ta’ Lulju 2013, Metro Cash & Carry Danmark (C‑315/12, EU:C:2013:503, punt 42)), b’mod li l-ġurisprudenza dwar id-Direttiva 92/12 hija applikabbli wkoll għad-Direttiva 2008/118 (sentenza tad‑9 ta’ Ġunju 2022, IMPERIAL TOBACCO BULGARIA (C‑55/21, EU:C:2022:459, punt 37)).
8 Sentenzi tat‑2 ta’ April 1998, EMU Tabac et (C‑296/95, EU:C:1998:152, punt 26) u tat‑23 ta’ Novembru 2006, Joustra (C‑5/05, EU:C:2006:733, punt 33).
9 Fuq ir-rabta bejn is-sistema tal-akkwist minn individwu u s-sistema taż-żamma jew tal-kunsinna għal finijiet kummerċjali, ara, il-punt 33 ta’ dawn il-Konklużjonijiet.
10 Sentenza tat‑23 ta’ Novembru 2006, Joustra (C‑5/05, EU:C:2006:733, punt 35).
11 Il-kwantità totali ta’ nbid akkwistata mill-individwu f’din il-kawża
Joustra kienet teċċedi b’mod sinjifikattiv il-livelli indikattivi previsti fit-tieni subparagrafu tal-Artikolu 9(2) tad-Direttiva 92/12.
12 Sentenza tat‑2 ta’ April 1998, EMU Tabac et (C‑296/95, EU:C:1998:152, punt 30).
13 Ara, f’dan is-sens, is-sentenza tas‑7 ta’ Awwissu 2018, Bichat et (C‑61/17, C‑62/17 u C‑72/17, EU:C:2018:653, punt 29 u l-ġurisprudenza ċċitata).
14 Sentenzi tal‑10 ta’ Diċembru 2018, Wightman et (C‑621/18, EU:C:2018:999, punt 47) u tal‑11 ta’ Novembru 2025, Id-Danimarka vs IlParlament u IlKunsill (Pagi minimi adegwati) (C‑19/23, EU:C:2025:865, punt 106).
15 Konklużjonijiet tal-Avukat Ġenerali Jacobs fil-kawża
Joustra (C‑5/05, EU:C:2005:737, punt 62).
16 Sentenza tat‑18 ta’ Lulju 2013, Metro Cash & Carry Danmark (C‑315/12, EU:C:2013:503, punt 45).
17 Il-livelli indikattivi li jinsabu fl-Artikolu 32(3) tad-Direttivi 2008/118 u 2020/262 huma intiżi għall-implimentazzjoni tal-kriterju tal-kwantità ta’ prodotti suġġetti għad-dazju tas-sisa, previst fl-Artikolu 32(2)(e). Dawn huma livelli li ’l fuq minnhom l-Istati Membri jistgħu jippreżumu, b’mod konfutabbli, li l-prodotti akkwistati minn individwu ma humiex intiżi għall-“użu proprju” tiegħu.
18      Proposta ta’ Direttiva tal-Kunsill dwar l-arranġamenti ġenerali għall-prodotti suġġetti għad-dazju tas-sisa u dwar iż-żamma u ċ-ċaqliq ta’ dan it-tip ta’ prodotti (COM(90) 431 final (ĠU 1990, C 322, p. 1)).
19      Ara, f’dan is-sens, ir-Rapport tal-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali Ewropew dwar l-applikazzjoni tal-Artikoli 7 sa 10 tad-Direttiva 92/12/KEE, tat‑2 ta’ April 2004, (COM(2004) 227 final), li miegħu kienet annessa proposta ta’ emenda tad-Direttiva 92/12 (iktar ’il quddiem ir-“Rapport tal-Kummissjoni tal‑2004”), speċjalment il-punt 3.4.2.
20      Għal dak li jirrigwarda l-moviment tal-prodotti suġġetti għad-dazju tas-sisa wara r-rilaxx għall-konsum, il-Proposta għal Direttiva dwar l-arranġamenti ġenerali għad-dazju tas-sisa, tas‑26 ta’ Frar 2008, (COM(2008) 78 final/2), (iktar ’il quddiem il-“Proposta tal-Kummissjoni tal‑2008”), speċjalment il-punt 11, tirreferi għar-Rapport tal-Kummissjoni tal‑2004 msemmi fin-nota ta’ qiegħ il-paġna 19.
21 Għall-proċedura li wasslet għall-adozzjoni tad-Direttiva 2008/118, ara b’mod partikolari, ir-Rapport tal-Kummissjoni tal‑2004, speċjalment il-punt 3.4.1.3. Għall-proċedura li wasslet għall-adozzjoni tad-Direttiva 2020/262, ara, b’mod partikolari, Is-Segretarjat Ġenerali tal-Kunsill, Dokument FISC 161, ECOFIN 279, IA 92, tat‑8 ta’ Marzu 2019, punti 6 sa 8.
22 Proposta tal-Kummissjoni tal‑2008, speċjalment il-punt 33.
23 Rapport tal-Kummissjoni tal‑2004, speċjalment il-punt 3.4.2 taħt l-intestatura “Il-movimenti mhux kummerċjali msemmija fil-punt 3.4.1.2”.
24 Proposta għal Direttiva tal-Kunsill li tistabbilixxi l-arranġamenti ġenerali għad-dazju tas-sisa tal‑25 ta’ Mejju 2018, COM(2018) 346 final, speċjalment p. 50 u 51.
25 Din il-pożizzjoni tal-Kummissjoni tinsab f’dikjarazzjoni annessa mal-minuti tal-laqgħa tal-Kunsill tal‑10 ta’ Diċembru 2019. F’dan ir-rigward, jista’ jitfakkar li, skont il-ġurisprudenza, id-dikjarazzjonijiet ifformulati fl-istadju tax-xogħol preparatorju li jwassal għall-adozzjoni ta’ direttiva ma jistgħux jintużaw għall-interpretazzjoni tagħha meta l-kontenut tagħhom ma jkun bl-ebda mod espress fit-test tad-dispożizzjoni inkwistjoni u meta, għaldaqstant, ma jkollhomx portata ġuridika (ara, f’dan is-sens, is-sentenza tas‑17 ta’ Diċembru 2020, WEG Tevesstraße (C‑449/19, EU:C:2020:1038, punt 44)).
26 Ara, f’dan is-sens u b’analoġija, is-sentenza tat‑13 ta’ Jannar 2022, MONO (C‑326/20, EU:C:2022:7, punt 28).
27 Ara, f’dan is-sens, is-sentenzi tad‑29 ta’ Ġunju 2017, IlKummissjoni vs Il-Portugall (C‑126/15, EU:C:2017:504, punt 59); tal‑10 ta’ Ġunju 2021, Commissioners for Her Majesty’s Revenue and Customs (Aġent innoċenti) (C‑279/19, EU:C:2021:473, punt 31); u tad‑9 ta’ Ġunju 2022, IMPERIAL TOBACCO BULGARIA (C‑55/21, EU:C:2022:459, punt 55).
28      L-Artikolu 1(1)(ċ) tad-Direttiva 2008/118 jirreferi għad-Direttiva
tal-Kunsill] 95/59/KE [tas‑27 ta’ Novembru 1995 dwar taxxi li mhumiex taxxi fuq il-qliegħ li jaffettwaw il-konsum ta’ tabakk manifatturat (ĠU Edizzjoni Speċjali bil-Malti, Kapitolu 9, Vol. 1, p. 283), id-Direttiva tal-Kunsill 92/79/KEE tad‑19 ta’ Ottubru 1992 dwar l-approssimazzjoni tat-taxxi fuq is-sigaretti (ĠU Edizzjoni Speċjali bil-Malti, Kapitolu 3, Vol. 13, p. 202), hekk kif emendata bid-Direttiva 2003 (ĠU Edizzjoni Speċjali bil-Malti, Kapitolu 3, Vol. 41, p. 430), u d-Direttiva tal-Kunsill 92/80/KEE tad‑19 ta’ Ottubru 1992 dwar it-tqarrib tat-taxxi fuq it-tabakk fabbrikat li mhux sigaretti (ĠU Edizzjoni Speċjali bil-Malti, Kapitolu 3, Vol. 13, p. 204)__ li, skont l-ewwel paragrafu tal-Artikolu 21 tad-Direttiva 2011/64, tħassru minn din tal-aħħar. It-tieni paragrafu tal-Artikolu 21 tad-Direttiva 2011/64 jispeċifika li r-referenzi magħmula għad-direttivi mħassra għandhom jinftiehmu bħala referenzi għad-Direttiva 2011/64.
29      Sentenza tat‑13 ta’ Diċembru 2007, BATIG (C‑374/06, EU:C:2007:788, punt 34 u l-ġurisprudenza ċċitata).
30      Ara l-punt 48
ta’ dawn il-Konklużjonijiet.
31      Pereżempju, fl-ewwel jum, huwa jista’ jinvoka użu purament personali sabiex jiġġustifika t-trasferiment ta’ 800 sigarett. Il-pitgħada, huwa jista’ jinvoka l-użu tal-konjuġi tiegħu sabiex jittrasferixxi kwantità addizzjonali ta’ 800 sigarett, u sussegwentement ftit jiem wara kwantità addizzjonali ta’ 800 sigarett għall-ewwel wild dipendenti u, ftit jiem wara, kwantità ġdida ta’ 800 sigarett għall-użu tat-tieni wild dipendenti tiegħu.
32      European Commission, Directorate-General for Taxation and Customs Union, Study on the impact analysis of a review of tobacco taxation rules, Update with recent market and regulatory developments: final report. Volume 1, June 2025, speċjalment p. 20 u 21.
33      European Commission, Directorate-General for Taxation and Customs Union, Study on the impact analysis of a review of tobacco taxation rules, Update with recent market and regulatory developments: final report. Volume 2, June 2025, speċjalment p. 44 sa 49. Għandu jiġi enfasizzat li l-istimi li jidhru fil-Volum 2 ta’ dan l-istudju jikkonfermaw tendenza diġà osservata fi studji oħra ċċitati f’dan l-istess volum fil-paġni 22 sa 26.
34      Ara, f’dan is-sens, is-sentenza tal‑24 ta’ Frar 2022, Agenzia delle dogane e dei monopoli et Ministero dell'Economia e delle Finanze (C‑452/20, EU:C:2022:111, punt 49 u l-ġurisprudenza ċċitata).
35      Ara, f’dan is-sens, is-sentenza tal‑4 ta’ Mejju 2016, Philip Morris Brands et (C‑547/14, EU:C:2016:325, punt 52).
36      Ara, f’dan is-sens, is-sentenza tal‑5 ta’ Ottubru 2006, Valeško (C‑140/05, EU:C:2006:647, punt 58) u tad‑29 ta’ Ġunju 2017, IlKummissjoni vs Il-Portugall (C‑126/15, EU:C:2017:504, punt 67).
37      Sentenza tat‑12 ta’ Mejju 2021, Hauptzollamt B (Kavjar tal-isturjun) (C‑87/20, EU:C:2021:382, punt 37).
38      Regolament tal-Kunsill (KE) Nru 338/97 tad‑9 ta’ Diċembru 1996 dwar il-protezzjoni ta’ speċi ta’ fawna u flora selvaġġi billi jkun regolat il-kummerċ fihom (ĠU Edizzjoni Speċjali bil-Malti, Kapitolu 15, Vol. 3, p. 136).
39 Id-Direttiva tal-Kunsill 92/83/KEE tad‑19 ta’ Ottubru 1992
dwar l-armonizzazzjoni ta’ l-istrutturi tat-taxxi tas-sisa fuq l-alkoħol u x-xorb alkoħoliku (ĠU Edizzjoni Speċjali bil-Malti, Kapitolu 9, Vol. 1, p. 206) u d-Direttiva tal-Kunsill 92/84/KEE tad‑19 ta’ Ottubru 1992 dwar l-approssimazzjoni tar-rati tat-taxxa tas-sisa fuq l-alkoħol u x-xorb alkoħoliku (ĠU Edizzjoni Speċjali bil-Malti, Kapitolu 9, Vol. 1, p. 213), ma jidhrux li jfittxu espressament li jilħqu għan ta’ protezzjoni tas-saħħa tal-bniedem. Eżempju tan-natura inqas severa tal-leġiżlazzjoni dwar ix-xorb alkoħoliku jidher b’mod partikolari fid-Direttiva 2010/13/UE tal-Parlament Ewropew u tal-Kunsill tal‑-10 ta’ Marzu 2010 dwar il-koordinazzjoni ta’ ċerti dispożizzjonijiet stabbiliti bil-liġi, b’regolament jew b’azzjoni amministrattiva fi Stati Membri dwar il-forniment ta’ servizzi tal-media awdjoviżiva (Direttiva dwar is-Servizzi tal-Media awdjoviżiva) (ĠU 2010, L 95, p. 1, rettifika fil-ĠU 2010, L 263, p. 15). Fil-fatt, filwaqt li l-Artikolu 9(1)(d) jipprojbixxi kull forma ta’ komunikazzjoni kummerċjali awdjoviżiva għas-sigaretti u għall-prodotti l-oħra tat-tabakk, l-punt (e) ta’ dan il-paragrafu (1) jipprovdi li tali komunikazzjonijiet dwar ix-xorb alkoħoliku ma għandhomx ikunu indirizzati espressament lill-minuri u ma għandhomx jinkoraġġixxu l-konsum mhux moderat ta’ dan ix-xorb.